ከማዕድን ዘርፉ ከ121 ሚሊየን ዶላር በላይ ገቢ ተገኘ
አዲስ አበባ፤ ህዳር 23/2006/ዋኢማ/ – የማዕድን ሚኒስቴር ባለፉት አራት ወራት በኩባንያዎችና በባህላዊ ማዕድን አምራቾች ተመርተው ለብሔራዊ ባንክና ለውጭ ገበያ ከቀረቡ ልዩ ልዩ ማዕድናት ከ121 ሚሊየን የአሜሪካን ዶላር በላይ የውጭ ምንዛሪ መገኘቱን አስታወቀ።በሚኒስቴር መስሪያ ቤቱ የህዝብ ግንኙነት ከፍተኛ ባለሙያ አቶ ኢትዮጵያ በዴቻ ለዋልታ ኢንፎርሜሽን ማዕከል እንደገለፁት፤ ገቢው የተገኘው 2 ሺ 541 ነጥብ 3 ኪሎ ግራም በባህላዊ መንገድ የተመረተ ወርቅ ለብሔራዊ ገበያ በማቅረብና 1 ሺ 264 ነጥብ 2 ኪሎ ግራም ጥሬና 12 ነጥብ 98 ኪሎ ግራም ዕሴተ የተጨመረበት የጌጣጌጥ ማዕድናንት ለውጭ ገበያ በማቅረብ ነው።በአራት ወራት ውስጥ ከተገኘው ገቢ 101 ነጥብ 2 ሚሊየን የአሜሪካን ዶላሩ በባህላዊ መንገድ ተመርተው ለገበያ ከቀረቡት ማዕድናት ሲሆን፤ 20 ነጥብ 5 ዶላሩ ደግሞ በኩባንያዎች በኩል መርተው ለውጭ ገበያ ከቀረቡት ማዕድናት ነው።የተገኘው የውጭ ምንዛሪ ከተያዘው እቅድ አንፃር አነስተኛ ነው ያሉት አቶ ኢትዮጵያ በቀጣዮቹ ወራቶች የተለያዩ አማራጮችንና ስልቶችን በመቀየስ መንቀሳቀስ ስለሚጠበቅብን ከወዲሁ ትኩረት ሰጥተን እየሰራን ነው ብለዋል።የባህላዊ ማዕድን አምራቾች ግብይትን ለማሳደግ በከበሩ ማዕድናት ግብይት ዙሪያ ፈቃድ ማደስ፣ ወደ ውጭ የሚላኩ ማዕድናትን መለየት፣ ዋጋ መተመንና አሽጎ ለሚመለከተው የማስረከብ እንዲሁም በዘርፉ የተሰጡ ፈቃዶችን በአግባቡ የመከታተልና የማስተዳደር ስራም ተሰርቷል ብለዋል።የባህላዊ ማዕድናት ምርትና ግብይት የልምድ ልውውጥና የምክክር ሀገር አቀፍ ጉባኤን በደቡብና በጋምቤላ ክልሎች በጋራ አዘጋጅነት በሚዛን አማን ከተማ ለማካሄድ የቅድመ ዝግጅት ስራዎች እየተሰሩ መሆናቸውንም አቶ ኢትዮጵያ መናገራቸውን ዋልታ ኢንፎርሜሽን ማዕከል ዘግቧል።